ઈસ્લામાબાદ- અમેરિકાએ ઓસામા બિન લાદેન બાદ હવે આતંકી સંગઠન તહરીક-એ-તાલિબાન પાકિસ્તાનના (TTP) મુખિયા મુલ્લા ફઝલુલ્લાને ઠાર માર્યો છે. અમેરિકાએ એક ડ્રોન હુમલામાં TTPના મુખિયા મુલ્લા ફઝલુલ્લાને ટાર્ગેટ કર્યો હતો. અમેરિકાએ અફઘાનિસ્તાનના પૂર્વ કુનાર પ્રાંતમાં આતંકવાદી મુલ્લા ફઝલુલ્લાને ટાર્ગેટ કર્યો હતો. US આર્મીના એક અધિકારીએ વોઈસ ઓફ અમેરિકા દ્વારા તેની પુષ્ટિ કરી છે. લેફ્ટનન્ટ કર્નલ માર્ટિન ઓ’ડોનેલે જણાવ્યું કે, અમેરિકન સેનાએ અફઘાનિસ્તાન-પાકિસ્તાન સરહદ નજીક આવેલા કુનાર પ્રાંતમાં આતંકીઓના સફાયા માટે 13મી જૂનથી ઝુંબેશ શરુ કરી હતી. આ ઝુંબેશ અંતર્ગત ડ્રોન હુમલામાં આતંકી ફઝલુલ્લાહને ટાર્ગેટ બનાવવામાં આવ્યો હતો. માનવામાં આવે છે કે, અલ કાયદાના નજીકના સંગઠન તહરીક-એ-તાલિબાને જ ફૈઝલ શાહજાદને ટાઈમ્સ સ્ક્વેર પર હુમલો કરવા માટે તાલીમ આપી હતી.